REGOLAMENT TAL-KUMMISSJONI (KE) Nru 256/2009
tat-23 ta' Marzu 2009
li jemenda l-Annessi II u III għar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-azoxystrobin u l-fludioxonil f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14 (1) (a) tiegħu,
Billi:
(1)
Għall-azoxystrobin u l-fludioxonil il-livelli massimi ta’ residwi (MRLs) ġew stabbiliti fl-Annessi II u III għar-Regolament (KE) Nru 396/2005 rispettivament. Fir-rigward tal-azoxystrobin, fil-kuntest ta’ awtorizzazzjoni ġdida skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2) għal użu ta’ dan il-prodott għall-protezzjoni tal-pjanti fuq in-nevew, saret applikazzjoni għal modifikazzjoni tal-MRL eżistenti f'konformità mal-Artikolu 6(1) ta' dan ir-Regolament. Fir-rigward tal-fludioxonil saret applikazzjoni għal MRL ta’ tolleranza għall-importazzjoni skont l-Artikolu 6(2) u (4) tar-Regolament (KE) Nru 396/2005 minn applikant f’pajjiż terz (l-Istati Uniti) li fih l-użu awtorizzat ta’ dan il-prodott għall-protezzjoni tal-pjanti jwassal biex ir-residwi jaqbżu l-MRL għar-rummien, kif stabbilit fl-Anness III għal dak ir-Regolament.
(2)
Iż-żewġ applikazzjonijiet ġew ivvalutati skont l-Artikolu 8 ta’ dak ir-Regolament u l-Portugall u d-Danimarka għaddew ir-rapporti ta’ valutazzjoni lill-Kummissjoni.
(3)
L-Awtorità Ewropea dwar is-Sigurtà fl-Ikel, minn hawn ’il quddiem “l-Awtorità”, evalwat is-sikurezza tal-MRLs proposti filwaqt li qieset it-tagħrif fl-applikazzjonijiet u r-rapporti ta’ valutazzjoni u tat opinjonijiet motivati. Din ressqet dawn l-opinjonijiet [skont l-Artikolu 10 tar-Regolament] lill-Kummissjoni u lill-Istati Membri u għamlithom disponibbli għall-pubbliku (3).
(4)
L-Awtorità kkonkludiet fl-opinjonijiet motivati tagħha li r-rekwiżiti kollha fir-rigward tad-dejta ntlaħqu u li ż-żewġ modifikazzjonijiet għall-MRLs mitluba mill-applikanti kienu aċċettabbli fir-rigward tas-sikurezza tal-konsumatur fuq il-bażi ta’ evalwazzjoni tal-esponiment tal-konsumatur għal 27 grupp ta’ konsumaturi Ewropej speċifiċi. Din qieset l-aktar tagħrif riċenti dwar il-proprjetajiet tossikoloġiċi tas-sustanzi. La l-esponiment tul il-ħajja għaż-żewġ sustanzi permezz tal-konsum tal-prodotti kollha tal-ikel li jista’ jkun fihom iż-żewġ sustanzi, u lanqas l-esponiment fuq medda qasira ta’ żmien minħabba konsum estrem ta’ nevew jew rummien, ma wrew li hemm riskju li tinqabeż id-doża aċċettabbli ta’ kuljum (ADI - acceptable daily intake) jew id-doża akuta ta’ referenza (ARfD - acute reference dose).
(5)
Fuq il-bażi tal-opinjoni motivata tal-Awtorità u filwaqt li jitqiesu l-fatturi rilevanti għall-kwistjoni li qed tiġi kkunsidrata, il-modifikazzjonijiet mitluba għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(6)
Ir-Regolament (KE) Nru 396/2005 għandu għalhekk jiġi emendat skont dan.
(7)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Marzu 2009.